Sanders-saak uitgestel | Maroela Media
Die drie verdagtes wat verdink word van die moord op Corrie Sanders, die voormalige swaargewigbokskampioen, het vandag in die landdroshof in Brits verskyn. Paida Fish (19), Samuel Mabena (27) en Chris Moyo (25) staar aanklagte van moord en roof met verswarende omstandighede in die gesig.
Volgens Sers. Philani Nkwelase is die saak uitgestel tot 15 Maart en sal die mans in aanhouding bly. Twee van die mans is op 27 September verlede jaar in die Oukasie informele nedersetting in hegtenis geneem nadat die polisie 'n wenk ontvang het. Die polisie het beslag gelê op 'n selfoon, voertuigsleutels, 'n beursie, 'n handsak en kontant wat glo gesteel is tydens die rooftog op 22 September, waartydens Sanders doodgeskiet is.
Sanders het die Wêreldboksorganisasie se swaargewigtitel in Maart 2003 verower nadat hy Vladimir Klitsckho in die tweede rondte uitgeklop het. Hy het vyf jaar later afgetree.